24. september 2025

Plníme rastúce požiadavky na modernú zdravotnú starostlivosť

Lepidlá značky Loctite prispievajú k inováciám v oblasti výroby zdravotníckych pomôcok

Düsseldorf – Obchodná divízia Adhesive Technologies spoločnosti Henkel, popredný celosvetový výrobca lepiacich a spájacích prípravkov, tmelov a funkčných náterov, uvádza na trh nový sortiment flexibilných a tuhých lepidiel vytvrdzovaných LED svetlom pod svojou značkou Loctite – vrátane lepidiel Loctite AA 3951 / AA 3953 a Loctite AA 3961 / AA 3963 –, ktoré sú navrhnuté tak, aby spĺňali náročné požiadavky na výrobu moderných zdravotníckych pomôcok.

Ich uvedenie na trh je kľúčovou súčasťou najnovšej kampane značky Loctite pod názvom „Bonded for Life“ (*Spojenie na celý život*), ktorej cieľom je ukázať, ako inovatívne lepidlá pomáhajú výrobcom uspokojiť rastúci dopyt po bezpečnejších, menších a sofistikovanejších zdravotníckych pomôckach a zároveň zrýchliť ich produkciu a efektívne fungovať v stále zložitejšom regulačnom prostredí.

Značka Loctite je už desaťročia osvedčeným a dôveryhodným partnerom dizajnérov a výrobcov zdravotníckych pomôcok, ktorá neustále vyvíja a zdokonaľuje svoje technológie, ktoré zodpovedajú meniacim si potrebám modernej medicíny v oblasti veľkých aj malých zdravotníckych aplikácií. Loctite v súčasnosti ponúka jedno z najširších a najkomplexnejších portfólií lepidiel, ich aplikačných systémov a systémov vytvrdzovania. Jej sortiment zahŕňa viac než 40 produktov s overenou biologickou kompatibilitou a stovky ďalších výrobkov určených na použitie pri neinvazívnych zákrokoch, ktoré majú široké uplatnenie pri výrobe pokročilých chirurgických nástrojov až po veľkoobjemovú produkciu jednorazových pomôcok, diagnostických nástrojov a novej generácie nositeľných zdravotníckych pomôcok.

*„Naše zdravotnícke lepidlá šetria viac než len čas,“* povedal Paul Marshall, riaditeľ marketingu divízie Adhesive Technologies pre Spojené kráľovstvo, Írsko a severské krajiny. *„Výrobcom umožňujú väčšiu flexibilitu pri navrhovaní pokročilejších pomôcok, zefektívňujú výrobu a pomáhajú im spĺňať prísne požiadavky na bezpečnosť a účinnosť zdravotníckych pomôcok, ktoré požaduje dnešné zdravotníctvo. Odolné a spoľahlivé spoje v kritických zdravotníckych aplikáciách, ktoré zabezpečujú naše riešenia, v konečnom dôsledku pomáhajú chrániť zdravie pacientov a prispievajú k lepším klinickým výsledkom.“*

Na podporu uvedenia svojich nových produktov značka Loctite zároveň zverejnila špecializované informačné materiály, ktoré sa podrobne venujú materiálom a možnostiam a prínosom ich využitia pri výrobe moderných zdravotníckych pomôcok. Najnovšie zloženie výrobkov na použitie v zdravotníckom priemysle zároveň zohľadňuje potrebu znížiť až eliminovať používanie problematických materiálov v súlade s prísnymi pravidlami týkajúcimi sa karcinogénnych, mutagénnych a reprodukčne toxických (CMR) látok a látok vzbudzujúcich veľmi veľké obavy, tzv. SVHC, a zároveň zachovať vysokú úroveň kvality a spoľahlivosti.

Riešenia značky Loctite pre automatizáciu výrobných postupov súčasne pomáhajú zákazníkom zvyšovať produktivitu, znižovať odpad a posilňovať prevádzkovú bezpečnosť. Pokročilé systémy vytvrdzovania akrylových lepidiel LED svetlom zabezpečujú rýchle a energeticky účinné vytvrdzovanie pri nižších teplotách, čím predlžujú životnosť zariadení a zvyšujú prevádzkovú bezpečnosť. Okrem toho, jej aplikačné systémy sú vhodné pre rôzne typy lepidiel a obalové technológie, čím ďalej minimalizujú tvorbu odpadu, pretože umožňujú používanie lepidiel vo väčších baleniach, a prispievajú k vyššej bezpečnosti výrobného procesu.

*„Či už ide o výrobcov pomôcok na jedno použitie, ktoré vyžadujú rýchlu a precíznu montáž a odolnosť pri sterilizácii, alebo o výrobcov opakovane použiteľných zdravotníckych pomôcok, ktoré musia mať dlhú životnosť, byť biologicky kompatibilné a zachovať si kvalitu a účinnosť aj po viacnásobnej sterilizácii, naše osvedčené lepidlá sú vyrobené tak, aby s istotou spĺňali všetky tieto komplexné požiadavky,“* hovorí Paul Marshall.

Od prvotnej koncepcie až po finálnu výrobu, Loctite spolupracuje so svojimi partnermi na okamžitom riešení náročných požiadaviek na výrobu zdravotníckeho vybavenia, aby bezpečné a účinné zdravotnícke pomôcky skutočne prispievali k zlepšeniu života pacientov.

Viac informácií o riešeniach značky Loctite pre zdravotnícky priemysel nájdete na stránke: <https://next.henkel-adhesives.com/de/en/medical-device-assembly-solutions.html>

LOCTITE® je registrovaná ochranná známka spoločnosti Henkel, resp. jej pridružených spoločností v USA, Nemecku a inde vo svete.

O spoločnosti Henkel

Vďaka svojim značkám, inováciám a technológiám je spoločnosť Henkel svetovým lídrom na trhoch s priemyselným a spotrebným tovarom. Obchodná divízia Adhesive Technologies je globálnym lídrom na trhu so spojovacími a lepiacimi materiálmi, tmelmi a funkčnými nátermi. Obchodná divízia Consumer Brands sa drží na popredných miestach na mnohých svetových trhoch predovšetkým v segmentoch vlasovej kozmetiky a pracích a čistiacich prostriedkov pre domácnosť. Medzi tri najsilnejšie značky spoločnosti patria Loctite, Persil a Schwarzkopf. Vo finančnom roku 2024 vykázala spoločnosť Henkel obrat vo výške viac než 21,6 mld. eur a upravený prevádzkový zisk približne vo výške 3,1 mld. eur. Prioritné akcie spoločnosti Henkel sú kótované na nemeckom akciovom indexe DAX. Udržateľnosť už dlhodobo patrí medzi tradičné priority spoločnosti Henkel, pričom na plnenie konkrétnych cieľov má spoločnosť vypracovanú jasnú stratégiu dlhodobej udržateľnosti. Spoločnosť Henkel bola založená v roku 1876 a dnes celosvetovo zamestnáva približne 47 000 zamestnancov, ktorých spája silná firemná kultúra, spoločné hodnoty a spoločné poslanie: „Pioneers at heart for the good of generations“. Viac informácií nájdete na stránkach [www.henkel.com](http://www.henkel.com).

O spoločnosti Henkel Slovensko

HENKEL SLOVENSKO spol. s r. o.pôsobí na slovenskom trhu od roku 1991 a zastrešuje obe obchodné divízie spoločnosti – Henkel Consumer Brands a Henkel Adhesive Technologies. Významnou súčasťou je aj GBS+ Bratislava – najväčšia expertná pobočka skupiny Henkel na svete. Od svojho založenia v roku 2006 poskytuje služby naprieč Európou a ďalšími regiónmi vo viac ako 30 jazykoch a zamestnáva vyše 1 600 odborníkov. Spolu s lokálnym obchodným zastúpením, ktoré ponúka viac než 50 značiek, má Henkel na Slovensku viac ako 1 900 zamestnancov. Spoločnosť je osem rokov po sebe ocenená titulom Najzamestnávateľ v kategórii Centrá zdieľaných služieb. Taktiež získala množstvo uznaní za svoj prístup k diverzite, rovnosti a inklúzii, udržateľnosti, starostlivosti o zdravie zamestnancov a inovatívnej komunikácii. Viac informácií nájdete na stránke [www.henkel.sk](http://www.henkel.sk).

Kontakt

Zuzana Kaňuchová

Riaditeľka korporátnej komunikácie CEE

Telefón: +421 917 160 597

E-mail: [zuzana.kanuchova@henkel.com](mailto:zuzana.kanuchova@henkel.com)